มะเร็งร้ายในพอร์ตการลงทุน หน้าตาเป็นอย่างไร
ถ้าเป็นพอร์ตการลงทุน ก็คือพอร์ตที่ขาดทุนจนยากจะกู้คืน เพราะตอนที่ยังขาดทุนไม่เยอะ มักจะคิดว่า “เดี๋ยวมันก็กลับมา” เห็นตัวเลขขาดทุนยังน้อยก็ไม่รู้สึกสะเทือนมากนัก แต่ในหลายๆ ครั้ง สถานการณ์มักจะไม่เอื้ออำนวยต่อความคิด และถึงแม้ว่าจะพอรับทราบสถานการณ์รอบตัวว่าควรตัดขาดทุน (Cut Loss) แต่บางคนก็ไม่กล้า กลัว และรู้สึกว่าหากอดทนอีกนิดก็อาจจะผ่านพ้นสภาวะนี้ไปก็ได้ โดยลืมฉุกคิดไปว่ามันอาจจะใช้เวลานานมาก กว่าจะกลับไปสู่จุดเดิมที่พอร์ตสุขภาพดีได้อีกครั้ง

สาเหตุของมะเร็งร้ายในพอร์ตการลงทุน
ถ้าเป็นร่างกาย สาเหตุก็จะมาจาก “พฤติกรรม” และ “สภาพแวดล้อม” ที่ทำร้ายร่างกายนั่นเอง พอร์ตการลงทุนก็ไม่ต่างกันเท่าไรนัก 

- บางคนอาจจะมีพฤติกรรม “เชื่อเพื่อน” เห็นว่าใครแนะนำสินทรัพย์ไหน ก็ลงทุนตามนั้นโดยขาดการไตร่ตรองหรือศึกษาให้ชัดเจน 
- บางคนอาจจะมีพฤติกรรม “กลัวตกรถ” คือ พอเห็นว่าสินทรัพย์ไหนกำลังราคาพุ่งแรง ก็ไม่รอช้ารีบเข้าไปซื้อด้วยทันที โดยขาดการศึกษาเพิ่มเติมว่าราคาตอนนี้เหมาะสมไหม
- บางคนอาจจะมีพฤติกรรม “ขี้เกียจ” คือ ขี้เกียจศึกษา ขี้เกียจทำความเข้าใจว่าพอร์ตการลงทุนที่ดีควรมีสินทรัพย์แบบไหน เท่าไร ในสถานการณ์แบบไหน

นอกเหนือจากพฤติกรรมของบุคคลแล้ว สภาพแวดล้อมก็มีส่วน ในแง่ของการลงทุนก็คือ สภาวะตลาดนั่นเอง บางทีอาจจะไม่ได้มีพฤติกรรมที่เสี่ยงต่อการเป็นมะเร็งโดยตรง แต่เผลอไปอยู่ในจุดที่สภาพแวดล้อมไม่เอื้ออำนวย เช่น 

- เข้าตลาดในช่วงที่ฟองสบู่กำลังจะแตก 
- ลงทุนในช่วงที่ตลาดซึมยาว 
- ลงทุนในอุตสาหกรรมที่กำลังเป็นขาลง

ซึ่งในหลายๆ กรณี สิ่งเหล่านี้เป็นผลกระทบทางอ้อมจากการที่ไม่ได้ศึกษาตลาดให้ดีพอ แต่บางกรณีก็มี ที่คิดว่าศึกษาดีแล้ว แต่กลับเกิดเหตุไม่คาดฝันขึ้น ต้องเรียกว่าเป็นเหตุสุดวิสัยจริงๆ
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน